section_heading: Vojna karijera
paragraph_text: Hermann von Lenz rođen je 23. lipnja 1872. u Neu-Ulmu. Sin je željezničkog inspektora Friedricha Lenza i Emme Lenz rođ. Müller. Nakon završetka humanističke Gimnazije Sv. Stjepana u Augsburgu, u kolovozu 1890. stupa u bavarsku vojsku služeći u 15. pješačkoj pukovniji "König Friedrich August von Sachen". Nakon toga, od ožujka 1892., služi u 18. pješačkoj pukovniji "Prinz Ludwig Ferdinand", da bi iduće 1893. godine bio premješten u 4. pješačku pukovniju "König Wilhelm of Württemberg". Tijekom službe u navedenoj pukovniji u rujnu 1900. je promaknut u čin poručnika, te u travnju 1901. postaje pobočnikom bojne. Od 1902. pohađa Bavarsku vojnu akademiju, te nakon završetka iste, od 1905. služi u središnjem uredu Glavnog stožera. Nakon dva mjeseca, premješten je u stožer II. korpusa gdje se nalazi na službi iduće dvije godine. U međuvremenu je, u kolovozu 1906., unaprijeđen u čin satnika. Potom služi u 17. pješačkoj pukovniji "Orff" gdje zapovijeda satnijom, nakon čega se vraća na službu u Glavni stožer gdje u listopadu 1911. premješten u Vojnu akademiju gdje predaje taktiku. Istodobno s tim imenovanjem promaknut je u čin bojnika.